# Addax

### A Wikipédiából, a szabad lexikonból.

Addax vagy mendeszantilop Veszélyeztetett. Státusz: kihalófélben!
Rendszertan

Ország: | Állatok (Animalia)
Törzs: | Gerinchúrosok (Chordata)
Altörzs: | Gerincesek (Vertebrata)
Osztály: | Emlősök (Mammalia)
Rend: | Párosujjú patások (Artiodactyla)
Alrend: | Kérődzők (Ruminantia)
Család: | Tülkösszarvúak (Bovidae)
Alcsalád: | Lóantilopfélék (Hippotraginae)
Nem: | Addax
Faj: | A. nasomaculatus

Tudományos név
Addax nasomaculatus Henri Marie Ducrotay de Blainville, 1816

Az addax, másnéven mendeszantilop (Addax nasomaculatus) a párosujjú patások (Artiodactyla) rendjébe, ezen belül a tülkösszarvúak (Bovidae) családjába és a lóantilopok alcsaládjába tartozó ritka, afrikai kérődző.

## [szerkesztés] Előfordulás

Az addax hajdan egész Észak-Afrikában jelen volt, azonban mára a Szaharától északra eső területekről kipusztult, és a sivatagtól délre élő állomány is kislétszámú, elszigetelt populációkra szakadt. Ma addaxszal Csád, Mali, Mauritánia, Niger és Szudán területén találkozhatunk, azonban előfordulása ezeken a területeken – az állat hosszú vándorlásokra való hajlama és az adatok bizonytalansága miatt – inkább csak valószínűnek tekinthető.

## [szerkesztés] Megjelenés

A kifejlett addax nyáron alapvetően piszkosfehér-világosbarna színű, nyaka és feje némileg sötétebb a test többi részénél. A téli időszakban szőre besötétedik, és egyértelműen barnássá válik lábait és hasát kivéve, amelyek megőrzik világos színezetüket. Egy-egy világosabb folt megfigyelhető a füleken, az orron (innen a latin név: nasomaculatus = foltosorrú) és a száj körül. A homlokon fekete szőrpamacs van.

A nemek alapvetően hasonlóak, bár a bikák némileg nagyobbak. Az addax testhossza 150-170, marmagassága 95-115, a farok hossza pedig 25-35 centiméter. A testtömeg 60-120 kilogramm. Mindkét nemnek vannak szarvai, amelyek átlagosan 75 centiméter hosszúak, hegyesek és 1,5-3 spirálba hajlanak. A paták szélesek, így alkalmazkodott az állat a sivatagi homokon való közlekedéshez.

## [szerkesztés] Életmód

A mendeszantilop életét a sivatagban vándorolva tölti 5-20 példányt számláló csordákban, amiket egy-egy domináns bika vezet. A csorda tehenei között szigorú, életkoron alapuló hierarchia áll fenn. Minden antilop közül az addax alkalmazkodott leginkább a szélsőséges körülményekhez: vízhez rendkívül ritkán jut, de a gyér sivatagi növényzetből fedezni képes szükségleteit. Hogy elviselje a rekkenő hőséget, alkonyattól pirkadatig aktív, amikor hűvös van. Néhány csordához nem jutó hím territóriumot próbál fenntartani, ahol az összes áthaladó nőstényt igyekszik megtermékenyíteni.

## [szerkesztés] Szaporodás

Addaxtehén és borja

A mendeszantilopok párzása nem évszakhoz kötött, bár az ellések zöme télre és kora tavaszra esik. A bikák kétéves korukra, a tehenek kicsit korábban, egy-másfél évesen válnak ivaréretté. A vemhesség 257-264 napon át tart, és gyakorlatilag mindig egyetlen borjú születik. Az elválasztás 23-39 hét után történik meg.

## [szerkesztés] Védettség

Az addax robosztus felépítése miatt meglehetősen lassú futó, és a helyiek előszeretettel fogyasztják húsát, erős bőrét pedig többek között lábbelik készítésére használják. A turizmus is sok kárt okoz, ugyanis a nappal felzavart, félénk antilopok akár ki is szenvedhetnek a forróságban a végkimerültségtől. A sivatag terjeszkedése és a népességnövekedés is károsan befolyásolta a fajnak állományát.

A mendeszantilopot a Nemzetközi Vörös Könyvet készítő IUCN a kihalással fenyegetett állatfajok közé sorolja.

## [szerkesztés] Rokonai

Az addax nemének egyetlen képviselője. Legközelebbi rokonai a lóantilopok és az Oryx-nem tagjai.

## [szerkesztés] Források

A Wikimedia Commons tartalmaz Addax témájú médiaállományokat.

- A Vörös Lista adatlapja (angol)
- Animal Diversity Web (angol)
- Az Alkalmazott Ökológia Intézet Afrikai Emlős Adatbankja (angol)
- Ultimate Ungulate (angol)

A lap eredeti címe "http://hu.wikipedia.org../../../a/d/d/Addax.html"

Kategória: Lóantilopfélék

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Česky
- Deutsch
- Español
- Français
- Galego
- עברית
- Italiano
- Lietuvių
- Nederlands
- Polski
- Português
- Русский
- Türkçe
- Українська